ব্যাসিল র‍্যাথবোন
ফিলিপ সেন্ট জন ব্যাসিল র‍্যাথবোন এমসি (ইংরেজি: Philip St. John Basil Rathbonel ১৩ জুন ১৮৯২ - ২১ জুলাই ১৯৬৭) ছিলেন একজন ইংরেজ অভিনেতা। তিনি শেকসপিয়ারীয় মঞ্চ অভিনেতা হিসেবে যুক্তরাজ্যে প্রসিদ্ধি অর্জন করেন এবং সত্তরের অধিক চলচ্চিত্রে অভিনয় করেছেন। তার সবচেয়ে বিখ্যাত চরিত্র হল ১৯৩৯ থেকে ১৯৪৬ সালে নির্মিত ১৪টি চলচ্চিত্র ও একটি বেতার ধারাবাহিকে শার্লক হোমস চরিত্র। র‍্যাথবোন ডেভিড কপারফিল্ড (১৯৩৫)-এ মিস্টার মার্ডস্টোন, রোমিও অ্যান্ড জুলিয়েট (১৯৩৬)-এ টাইবাল্ট এবং দি অ্যাডভেঞ্চার অব রবিন হুড (১৯৩৮)-এ গিসবোর্নের স্যার গাই-সহ একাধিক খলচরিত্রে অভিনয় করেছেন। তিনি রোমিও অ্যান্ড জুলিয়েট (১৯৩৬) ও ইফ আই অয়ার কিং (১৯৩৮) চলচ্চিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। পরবর্তীকালে তিনি ব্রডওয়ে মঞ্চে এবং টেলিভিশনেও অভিনয় করেছেন। তিনি ১৯৪৮ সালে দি এয়ারেস নাটকে অভিনয়ের জন্য মঞ্চনাটকে শ্রেষ্ঠ অভিনেতা বিভাগে টনি পুরস্কার অর্জন করেন।